ঘোষিত বাজেটে বিদ্যুত খাতকে যথেষ্ট গুরুত্ব দেয়া হয়েছে। গেলো বছরের তুলনায় এ খাতে বরাদ্দও বেড়েছে। প্রস্তাবিত বাজেটে বিদ্যুৎ ও জ্বালানী খাতে উন্নয়ন-অনুন্নয়ন মিলে ৯ হাজার ৫৪৪ কোটি টাকার বরাদ্দ রাখা হয়েছে। যা মোট বাজেটের ৫ শতাংশের সমান। গেল অর্থবছরে এ খাতে বরাদ্দ ছিল ৮ হাজার ৩১১ কোটি টাকা। এ বছরে এ খাতে ১ হাজার ২৩৩ কোটি টাকা বেশি বরাদ্দ রাখা হয়েছে। আগামি অর্থবছরে বিদ্যুতের কাঙ্খিত উৎপাদন ধরা হয়েছে ৮ হাজার ২৯ মেগাওয়াট। যা আগের বছরের তুলনায় ৩ হাজার মেগাওয়াটেরও বেশি। অর্থমন্ত্রী বাজেট আলোচনায় উল্লেখ করেন এ সরকার যখন ক্ষমতা গ্রহন করে তখন মাথা পিছু বিদ্যুতের ব্যবহার ছিল ২২০ কিলোওয়াট ঘন্টা। যা ৩ বছরে বৃদ্ধি পেয়ে ২৬৫ কিলোওয়াট ঘন্টায় উন্নত হয়েছে। ৩ বছরে সরকার ১ কোটি ৩০ লাখ গ্রাহককে নতুন করে বিদ্যুতের আওতায় আনতে পেরেছে। যার ফলে মোট জনসংখ্যার প্রায় ৫৩ শতাংশ বিদ্যুত ব্যবহারের সুযোগ পাচ্ছে। ২০০৯ সালে এ সংখ্যা ৪৭ শতাংশে সীমাবদ্ধ ছিল। তার মানে তিন বছরে ২ শতাংশ হারে বিদ্যুত ব্যবহারকারীর সংখ্যা বৃদ্ধি পেয়েছে। বিশাল কর্মসাধনের পরও মানুষ লোডশেডিংয়ের কবল থেকে মুক্ত হতে পারেনি বলেও অর্থমন্ত্রীর আক্ষেপ ছিল বাজেট আলোচনায় । পুরো বাজেট আলোচনায় অর্থমন্ত্রী বার বার বিদ্যুৎ সেক্টরকে টেনে এনেছেন। রেন্টাল কুইক রেন্টাল বিদ্যুৎকেন্দ্রগুলোর সাফাই গেয়েছেন। যারা এসবের সমালোচনা করে অর্থমন্ত্রীর ভাষায় তারা অজ্ঞতা বসতই করে। যদিও তিনি নিজেও বিভিন্ন সময়ে জ্বালানী তেলের দাম বৃদ্ধির পিছনে রেন্টাল বিদ্যুৎকেন্দ্রগুলোকে দায়ী করে আসছিলেন। প্রধানমন্ত্রীর জ্বালানি উপদেষ্টা তো রেন্টাল কুইক রেন্টাল বিদ্যুৎ কেন্দ্রগুলোর সমালোচনাকারীদের দেশবিরোধী বলতেও পিছপা হননি। তবে সত্যিকার অর্থেই ভাড়া ভিত্তিক বিদ্যুৎকেন্দ্রগুলোই এ সেক্টরকে অস্থির করে তুলেছে। আগামি বছরে বিদ্যুতের চাহিদার কথা বিবেচনা করে সরকার কিছু বিশেষ প্রকল্পের গ্রহনের সিদ্ধান্ত নিয়েছে। সামনের বছরে আরো অত্যন্ত ৫ টি ভাড়া ভিত্তিক বিদ্যুতকেন্দ্র যোগ হচ্ছে বলে বিদ্যুত বিভাগ নিশ্চিত করেছে। সরকারের বিদ্যুত নিয়ে আন্তরিকতার অভাব নেই। কিন্তু কাঙ্খিত উন্নতি না হওয়াতে বেশি বিদ্যুত উৎপন্ন করেও সরকারকে সমালোচনা সইতে হচ্ছে। বাজেটে বিদ্যুতখাত নিয়ে যথেষ্ট আশার কথা শুনানো হয়েছে কিন্তু জ্বালানী তেলে সরকার যে হারে ভর্তুকি দিচ্ছে তাতে এ সেক্টরে গৃহিত সব পদক্ষেপকেই ম্লান করে দিতে পারে। ১ লিটার ডিজেল বা ফার্নেস ওয়েলের ক্রয় মুল্য ও বিক্রয়মূল্যের ব্যবধান ২০ থেকে ২৬ টাকা। অর্থাৎ সরকার বেশি দামে কিনে কমদামে জনগনের কাছে বিক্রি করছে। আর এই ভর্তুকি কিন্তু পরোক্ষভাবে জনগনকেই বহন করতে হচ্ছে। পিডিবি‘র সূত্রমতে, সরকারকে প্রতিমাসে জ্বালানী তেলে ১২০০ থেকে ১৪০০ কোটি টাকা ভর্তুকি গুনতে হয়। তার উপর ফুয়েলবেইজ ছোট ছোট বিদ্যুত কেন্দ্র নির্ভর হয়ে পড়ছে গোটা বিদ্যুত খাত। এ কথা সত্য যে, বিদ্যুত সংকটের দ্রুততম সমাধান হচ্ছে ভাড়া ভিত্তিক বিদ্যুত কেন্দ্র স্থাপন। কিন্তু এ সিস্টেম সাময়িকের জন্য কার্যকর বলেই বিবেচিত। এ সরকার যখন ক্ষমতা গ্রহন করে তখন বিদ্যুতের নাকাল অব¯হা ছিল। বলতে দ্বিধা নেই, বিএনপির আমলে ন্যূনতম বিদ্যুতের উন্নয়ন পরিলক্ষিত হয়নি। তাই আওয়ামীলীগের উপর বিদ্যুতের খড়গ চেপে বসেছে। আর তখন জনসাধারনের অন্যতম দাবি ছিল বিদ্যুতের দ্রুততম সমাধান। সরকার দ্রুততম সময়ে বিদ্যুতের ক্যারিশমেটিক সমাধানে ভাড়া ভিত্তিক বিদ্যুত কেন্দ্রের দিকে অধিক মনোযোগী হয়ে উঠে। তাতে সরকার যতোটা সাফল্য আশা করেছিল তার সিকিভাগও অর্জন করতে পারেনি। এর কারন ছিল বিশ্বব্যাপী জ¦ালানী তেলের মুল্য বৃদ্ধি। সরকারের শুরুর সময়টাতে ২৬ টাকা ডিজেলের দাম আজ ৬১ টাকায় পৌছেছে। তার মানে তিন বছরে আন্তর্জাতিক বাজারেই জ্বালানির মুল্য বেড়েছে তিনগুন। পাশ্ববর্তী দেশ ভারতে জ্বালানী তেলের দাম বেশি হওয়ায় বাংলাদেশ থেকে জ্বালানী তেল চোরাকারবারি সিন্ডিকেটগুলো পাচার করছে। এতে বিপুল পরিমানে জ্বালানী তেল প্রতি বছর বর্ডার দিয়ে অবৈধ উপায়ে ঐ পারে চলে যাচ্ছে।